Brugerne af et socialpsykiatrisk støttecenter i Frederikshavn Kommune ville have glæde af et "dildo-party". Særdeles uheldigt, lyder kritikken.

Støttecenter Frederikshavns lokaler på Kalkværksvej i Frederikshavn skulle tirsdag aften have huset et dildo-party for brugere og personale fra det socialpsykiatriske støttecenter Bakkely. Men det er nu blevet aflyst - og udskældt. Det skriver Kanal Frederikshavn . For at bruge offentlige lokaler til et kommercielt arrangement duer ikke, mener Karsten Kamstrup, der er afdelingsleder for Socialpsykiatri, bostøtte og rusmiddelbehandling i Center for Handicap og Psykiatri i Frederikshavn Kommune. Især ikke når arrangementet blev 'solgt' som et "dildo-party". - Arrangementets titel må også siges at være uheldig, siger han til Kanal Frederikshavn. Sex er tabubelagt Hos Brugerrådet, der har inviteret til dildo-partyet, forsvarer man sig med, at formålet var at oplyse om diverse sexhjælpemidler på en uformel måde. Her havde man skrevet følgende i invitationen: - Sex er er meget tabubelagt emne, specielt inden for vores område, men sex, kærlighed og nærvær er vigtigt for os alle sammen. Derfor vil vi i Brugerrådet gerne prøve at lave lidt om på tabuet ved at invitere til en uformel aften omhandlende forskellige hjælpemidler inden for dette område. Der kommer en konsulent, som viser, fortæller og meget gerne svarer på spørgsmål. Karsten Kamstrup er enig i, at sex er tabubelagt. Derfor vil han sammen med Brugerrådet og den daglige leder på Bakkely, Benny Jensen, lave et fælles arrangement om emnet. Med en mere sober titel.